钦定古今图书集成/理学汇编/学行典/第172卷 > 杨希淳
## 钦定古今图书集成/理学汇编/学行典/第172卷 > 杨希淳

按《江宁府志》：“杨希淳，字道南，上元人。母将诞之夕，梦
笙籁满耳，有羽盖霓幢，拥一仙官入室，遂生焉。幼岐
嶷，日诵千言，为古文词，下笔立就。年十四，督学胡象
冈试《孔子惜繁缨论》，词辩川涌，意为宿学，及见其幼，
更异之，遣就海虞钱有威学，因得师唐中丞顺之，皆
忘年敬礼之。馆于梁溪华学士家，尝赠金百两，弗受。”
比归，潜置其书囊中。道南登舟，检书见之，卒回舟，力
却而去，由是名益著。与同里李逢旸辈相切劘，动以
圣贤自待，不肯谐俗。耿天台督学南来，闻其名，首试
以《学莫先乎立志论》，大加称赏，因相与讲明圣学。一
夕忽大悟曰：“道在是矣。”由是与人论学，圆明透彻，直
指心要。素以方严称，至是益和粹，人以方程伯淳云。
以补贡至京师归，逾年忽病，自知期至，为书别知交，
谈笑而逝，年四十二。尝自为《墓志》，谓：“人死当有铭，我
固无求者，死后乃有求耶？”